Στη σκιά των τεσσάρων γιγάντων

Στη σκιά των τεσσάρων γιγάντων (αγγλ. North by Northwest), είναι ο τίτλος κινηματογραφικής ταινίας του Άλφρεντ Χίτσκοκ παραγωγής του 1959 με πρωταγωνιστές τους Κάρι Γκραντ, Τζέιμς Μέισον και Εύα Μαρί Σέιντ.

Περίληψη
Μια αμερικανική υπηρεσία αντικατασκοπίας κατασκευάζει έναν μυστικό πράκτορα, τον Τζορτζ Κάπλαν. Τα μέλη ενός άλλου δικτύου κατασκόπων με επικεφαλής τον Βαντάμ, ταυτίζουν με τον Κάπλαν τον Ρότζερ Θόρνχιλ, ο οποίος είναι ένας διαφημιστής στο επάγγελμα. Αρχικά απάγεται από αυτούς, όμως κατορθώνει να τους ξεφύγει. Οδηγεί στον τόπο όπου τον κρατούσαν την αστυνομία η οποία τελικά δεν βρίσκει τίποτα. Η κατάσταση περιπλέκεται ακόμα πιο πολύ όταν σκοτώνεται στα χέρια του ένας αντιπρόσωπος του Ο.Η.Ε. και ενοχοποιείται ο ίδιος. Τότε αρχίζει το ανθρωποκυνηγητό. Στό τρένο με το οποίο ταξιδεύει, γνωρίζεται με την Ιβ Κένταλ, μια διπλή πράκτορα, η οποία εξυπηρετεί τον Βαντάμ, και θέλει να παρασύρει τον Θόρνχιλ και να τον στείλει σε ένα ένα ραντεβού θανάτου, όπου μόνος σε ένα χωράφι δέχεται επίθεση από ένα ψεκαστικό αεροπλάνο. Την τελευταία στιγμή γλιτώνει. Στη συνέχεια εντοπίζει την Ιβ με τον Βαντάμ, ο οποίος τον απειλεί πως θα τον σκοτώσει. Συλλαμβάνεται από την αστυνομία όμως ο Θόρνχιλ, και ο αρχηγός της αντικατασκοπίας είναι που θα του αποκαλύψει όλη την αλήθεια. Όμως η Ιβ, η οποία στην πραγματικότητα δεν εξυπηρετεί τα συμφέροντα του Βαντάμ, βρίσκεται σε άμεσο κίνδυνο. Ο Θόρνχιλ σπέυδει να τη βοηθήσει εμποδίζοντας τον Βαντάμ να διαφύγει και μαζί με την Εύα καταφεύγουν στο Όρος Ράσμορ όπου βρίσκονται τα μεγάλα πορτρέτα των τεσσάρων προέδρων των Η.Π.Α. Εκεί ο Θόρνχιλ, αφού παλεύει με αυτούς με τους πράκτορες του Βαντάμ, γλιτώνει καταλήγοντας στην αγκαλία της Ιβ.

Eρμηνείες της ταινίας
Η ταινία πρόκειται για την αφήγηση μιας μύησης: ο ήρωας της ταινίας, ο Ρότζερ Θόρνχιλ, έρχεται σε ρίξη με το πεπρωμένο του, που του επιβάλεται από τις περιστάσεις. Αρχικά είναι ένας μη ενηλικιωμένος που οδεύει προς την ωριμότητα μέσα από τις περιπέτειες στις οποίες τον βάζουν οι όι δύο αντίπαλες ομάδες των κατασκόπων. Ο Θόρνχιλ κατακτώντας την Ιβ στο τέλος της ταινίας, κατάκτηση και σεξουαλική (το τρένο το οποίο εισέρχεται στην σήραγγα έχει σεξουαλική συμβολική σημασία), τότε ωριμάζει κι ο ήρωας. Ο Θόρνχιλ μέχρι τη σύλληψή του από την αστυνομία και την αποκάλυψη από τον αρχηγό της αντικατασκοπίας της αλήθειας, δεν είναι παρά ένας παθητικός θεατής των όσων του συμβαίνουν. Από εκεί και μετά αυτονομείται και δρα σαν ήρωας.

Παρατηρήσεις
Όσα διαδραματίζονται στον Ο.Η.Ε. είναι γυρισμένα σε στούντιο, κι αυτό επειδή μετά την ταινία Χωρίς διαβατήριο (1953), απαγορεύθηκαν τα γυρίσματα στο κτίριο του Οργανισμού. Ο Χίτσκοκ χρησιμοποίησε κρυφές κάμερες και έναν φωτογράφο προκειμένου να τραβήξει φωτογραφίες από το εσωτερικό των χώρων του  κτιρίου προκειμένου να να γίνει πιστότερη αναπαράσταση των ντεκόρ του στούντιο.

Παραπομπές

Πηγές
Pierre Lherminier, Χίτσκοκ, μτφρ.Γιώργος Σπανός,εκδ. Πλέθρον, Αθήνα, 1985, σελ.120-122 
Μπάμπης Ακτσόγλου, Χίτσκοκ, εκδ.Αιγόκερως, Αθήνα, 1985,σελ.110-116
Φρανσουά Τρυφώ, Χίτσκοκ, μτφρ. Γιάννης Ιωαννίδης, εκδ. Ύψιλον, Αθήνα, 1986, σελ.201-206

Εξωτερικοί σύνδεσμοι
 

Αμερικανικές ταινίες
Ταινίες του 1959
Ταινίες παραγωγής Metro-Goldwyn-Mayer
Ταινίες Εθνικού Μητρώου Κινηματογράφου Ηνωμένων Πολιτειών Αμερικής
Ταινίες σε σκηνοθεσία Άλφρεντ Χίτσκοκ
Αμερικανικές θρίλερ ταινίες δράσης
Ταινίες δρόμου
Ταινίες με μουσική σύνθεση Μπέρναρντ Χέρμαν
Αμερικανικές κατασκοπικές ταινίες
Αμερικανικές θρίλερ ταινίες μυστηρίου
Αγγλόφωνες ταινίες